ITEL คว้า “ยูโซ่เน็ต” 1+1 โครงการ ALT-LOXLEY ร่วมวงแบ่งเค้กด้วย!!
 ITEL คว้า "ยูโซ่เน็ต" 1+1 โครงการ ALT-LOXLEY ร่วมวงแบ่งเค้กด้วย!!
19 ต.ค. 2561

สืบเนื่องจากกรณีที่ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้เปิดให้มีการประกวดราคาด้วยวิธีอิเล็กทรอนิกส์ (E-Bidding) ในโครงการจัดให้มีสัญญาณโทรศัพท์เคลื่อนที่และบริการอินเทอร์เน็ตความเร็วสูง ในพื้นที่ชายขอบ เฟส 2 (USO NET) จำนวน 15,732 หมู่บ้าน กรอบวงเงินกว่า 3.2 พันล้านบาท ตามที่กระทรวงดิจิทัลเพื่อเศรษฐกิจและสังคม (ดีอี) มอบหมายให้ กสทช.ดำเนินการแทนบริษัท ทีโอที จำกัด (มหาชน) หรือ TOT นั้น
ล่าสุด แหล่งข่าวผู้ประกอบกิจการโทรคมนาคม เปิดเผยกับ “ข่าวหุ้นธุรกิจออนไลน์” ว่า ผู้ชนะการประกวดราคาในโครงการดังกล่าวประกอบด้วย บริษัท ทรู คอร์ปอเรชั่น จำกัด (มหาชน) หรือ TRUE ได้รับจำนวน 2 สัญญา ขณะที่ บริษัท อินเตอร์ลิ้งค์ เทเลคอม จำกัด (มหาชน) หรือ ITEL ได้รับจำนวน 1 สัญญา ส่วนบริษัทร่วมทุนระหว่าง บริษัท ล็อกซเล่ย์ จำกัด (มหาชน) หรือ LOXLEY และ ITEL ได้รับ 1 สัญญา
อีกทั้ง บริษัท เอแอลที เทเลคอม จำกัด (มหาชน) หรือ ALT ได้รับจำนวน 1 สัญญา พร้อมทั้งบริษัทย่อยของ บริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP ได้รับจำนวน 1 สัญญา
นอกจากนี้ ยังมีบริษัทที่อยู่นอกตลาดจดทะเบียนได้รับอีกจำนวน 1 สัญญา
 
อย่างไรก็ดี กสทช. ได้กำหนดกรอบการประกาศประกวดราคาโครงการจัดให้มีสัญญาณโทรศัพท์เคลื่อนที่และบริการอินเทอร์เน็ตความเร็วสูง ในพื้นที่ชายขอบ เฟส 2 (USO NET) ในวันที่ 20 ส.ค.-14 ก.ย.2561 หลังจากนั้นผู้สนใจต้องยื่นเอกสารเสนอราคาในระบบ วันที่ 17ก.ย.-21 ก.ย.2561 โดยคณะกรรมการพิจารณาผลประกวดราคาฯ จะดาวโหลดเอกสารและพิจารณาผลในวันที่ 24ก.ย.-5 ต.ค.2561 และประกาศรายชื่อผู้ชนะการประกวดราคา ในวันที่ 8-12 ต.ค.2561 และเตรียมลงนามสัญญาภายในต้นเดือน พ.ย.2561 ซึ่งจะเปิดให้บริการ 100% ในเดือนพ.ค.2562 พร้อมจุดบริการไวไฟฟรี 15,584 จุด
สำหรับการส่งมอบงานในโครงการฯ สำนักงานกสทช. กำหนดให้มีการส่งมอบการติดตั้งไวไฟฟรี 15,584 จุดบริการ จำนวน50% ในเดือนเม.ย.2562 และส่งมอบ100%ในเดือนพ.ค.2562 ส่งมอบอาคารศูนย์ยูโซเน็ต 228 โรงเรียน และห้องศูนย์ยูโซ่ เน็ต 1,623 โรงเรียน ภายในเดือนส.ค.2562 ส่งมอบการติดตั้งไวไฟฟรีในโรงเรียน 3,170 แห่ง และติดตั้งไวไฟฟรี ในโรงพยาบาลส่งเสริมสุขภาพส่วนตำบล (รพ.สต.) 91 แห่ง ภายในเดือน พ.ค.2562
ทั้งนี้ โครงการทั้งหมด กสทช.จะสนับสนุนงบประมาณและบำรุงรักษาต่อเนื่องเป็นเวลา 5 ปี และจัดให้มีบริการแพ็คเกจอินเทอร์เน็ตบ้านราคาถูกกว่าราคาตลาด ความเร็วที่ 30/10 เมกะบิตต่อวินาที โดยกสทช.กำหนดให้เอกชนเก็บค่าบริการได้ไม่เกิน 200 บาท/เดือน บนพื้นฐานทีรัฐลงทุน 70% และเอกชนลงทุน 30% ซึ่งเป็นไปตามเงื่อนไขทีโออาร์ตามประกาศไว้ก่อนหน้าที่จะมีการประมูล
 
อนึ่ง ก่อนหน้านี้ เมื่อวันที่ 28 ก.ย.2561 ITEL ได้ลงนามสัญญาโครงการจัดให้มีสัญญาณโทรศัพท์เคลื่อนที่และบริการอินเทอร์เน็ตความเร็วสูงในพื้นที่ชายขอบ (USO) เฟส 1 กลุ่มที่ 4 (ภาคกลาง – ภาคใต้) คิดเป็นมูลค่างานรวมทั้งสิ้น 1,868,235,000 บาท
โดยสัญญาที่ 4 พื้นที่โครงการภาคกลางและภาคใต้ ที่บริษัทชนะการประมูลมี 24 จังหวัด ได้แก่ กระบี่ กาญจนบุรี จันทบุรี ฉะเชิงเทรา ชลบุรี ชัยนาท ชุมพร ตรัง นครศรีธรรมราช ประจวบคีรีขันธ์ ปราจีนบุรี พังงา พัทลุง เพชรบุรี ระนอง ระยอง ราชบุรี ลพบุรี  สงขลา สตูล สระแก้ว สระบุรี สุพรรณบุรี และสุราษฎร์ธานี รวมทั้งพื้นที่ 3 จังหวัดชายแดนภาคใต้ ได้แก่ นราธิวาส ปัตตานี ยะลา และ 4 อำเภอในจังหวัดสงขลา ได้แก่ อ.จะนะ อ.เทพา อ.นาทวี และอ.สะบ้าย้อย